Omnibus presentes litteras inspecturis, nos frater Johannes, rector domus de Brolio, ordinis Grandis Montis, et fratres ejusdem domus, dyocesis Eduensis, notum facimus quod cum discordia inter reverendum in Christo patrem ac dominum Hugonem, Dei gratia episcopum Eduensem ex una parte, et nos ex altera verteretur super eo quod, etc. In cujus rei testimonium sigilla venerabilium virorum ac discretorum magistri Aymonis de Pesmis, archidiaconi Eduensis, ac magistri Johannis de Borbonio archidiaconi Avalonensis in ecclesia Eduensi rogavimus et obtinuimus apponi una cum sigillo nostro rectoris predicti quo utimur nos et fratres ipsi predicti. Nos vero archidiaconi predicti, ad requisitionem predicti rectoris, in presentia nostra factam, et ad requisitionem predictorum fratrum, coram Hugone de Vilari, clerico, factam, cui ad hoc comisimus vices nostras, prout nobis retulit idem clericus per juramentum suum, cui fidem ad hoc adhibemus, sigilla nostra presentibus litteris duximus apponenda, una cum sigillo rectoris et fratrum predictorum. Datum anno Domini Mº CCº nonagesimo secundo, die sabbati in festo beati Nicholai hyemalis.